ANC/EFF-koalisie ook nou in Mogale City in beheer  Molefi Thupane is as die nuwe burgemeester van die Mogale City-munisipaliteit in Gauteng verkies nadat die voormalige burgemeester verlede week ná ŉ mosie van wantroue verwyder is. Die DA se Tyrone Gray (Foto: Facebook) Thupane, raadslid van die African Transformation Movement (ATM), het 43 stemme op hom verenig danksy steun van die ANC en EFF. Tyrone Gray, die DA-raadslid wat verlede week ná ŉ mosie van wantroue as burgemeester verwyder is, kon net 34 stemme kry. Die ANC se Lucky Godfrey is tot speaker verkies terwyl die EFF se Tsholofelo Rammaisa as die nuwe hoofsweep aangewys is. Die ANC en EFF se samewerking met ander kleiner partye as koalisievennote het onlangs daartoe gelei dat dié twee partye ook in Ekurhuleni en Johannesburg aan bewind gekom het. Die DA se Tania Campbell is einde Maart tydens ŉ mosie van wantroue as burgemeester van Ekurhuleni verwyder. ŉ Totaal van 126 lede het gunste van die mosie gestem en 91 daarteen. Sivuyile Ngodwana van die African Independent Congress is hierna deur die ANC en EFF as kandidaat vir die burgemeesterspos benoem en verkies nadat 129 lede vir hom gestem het. Die EFF se Nthabiseng Tshivhenga is as speaker verkies en Jongizizwe Dlabathi van die ANC as hoofsweep. In Johannesburg het Thapelo Amad van die Al Jama-ah-party as burgemeester bedank, minder as drie maande nadat hy in die pos aangestel is. Amad, van die Al Jama-ah-party, is einde Januarie tot burgemeester verkies met behulp van die steun van die ANC wat die meeste setels in die raad het. Sy aanstelling was ŉ verrassing, met Al Jama-ah wat slegs drie van die raad se 270 setels beklee. Die gekombineerde koalisie wat tans in Johannesburg regeer, bestaan uit die ANC, die Patriotiese Alliansie, die EFF en ander kleiner partye. Daar sal na verwagting op 2 Mei ŉ nuwe burgemeester vir Johannesburg verkies word.